Nuus » Kontak ons
'BoschFees	Prof Peter Donald word internasionaal vereer
Prof Peter Donald, Emeritus Professor in die Department Pediatrie en Kindergesondheid, Fakulteit Gesondheidswetenskappe aan die Universiteit Stellenbosch (US), het onlangs die Internasionale Unie teen Tuberkulose en Longsiektes se hoogste eer ontvang. Die Unie-medalje is aan hom by die 2010 Algemene Vergadering in Berlyn, Duitsland toegeken.
Onderskrif 1: Kaylim Davids (14) het die gehoor in vervoering gehad met sy optrede. Onderskrif 2: Ladysmith Black Mambazo het weereens bewys waarom hulle regoor die wêreld bekend is. (Foto's verskaf)
Studente-Assistente benodig vir 2011
Werksure: 'n Span studente-assistente werk diensbeurte op 'n rotasiebasis volgens 'n rooster, Maandag – Donderdagaande: 16:30 – 22.00; asook Saterdae: 10:00 – 16:30.
Pligte: Uitleen-, reserwe- en administratiewe funksies, asook algemene navrae en kliëntediens binne die Bronverskaffingsomgewing.
Baie goeie rekenaarvaardigheid
Goeie kommunikasievaardighede in beide Afrikaans en Engels
Vermoë om onafhanklik te kan werk en verantwoordelikheid te neem
Beskikbaarheid en aanpasbaarheid in die werksomgewing.
Aanbeveling: Op nagraadse vlak van 'n studierigting met min gereelde klasbywoning; Kennis van die Aleph-biblioteekrekenaarstelsel.
Dienstermyn: Maandag 24 Januarie 2011 tot 15 November 2011.
Opleiding: Die bywoning van 'n opleidingsprogram is verpligtend vir suksesvolle kandidate: 24 – 28 Januarie 2011.
Sluitingsdatum vir aansoeke: 8 Januarie 2011
Salaris: Vergoeding word volgens 'n uurlikse tarief bereken ( ± R33.00 vir 2011) en word maandeliks betaal.
Navrae: Me Reinet Faasen by 021 808 4883 of e-pos: reinetf@sun.ac.za of me Heidi Julies by 021 808 4380 of e-pos: hjulies@sun.ac.za
'n Volledige Curriculum Vitae
'n Toepaslike dekbrief (wat ook melding maak van jou studieplanne vir 2011)
'n Aanduiding tot watter mate aan bg. vereistes voldoen word
Dit moet gerig word aan me RC Faasen (Lokaal 1004A) en ingehandig word by die JS Gericke Biblioteek of gepos word aan: JS Gericke Biblioteek, Privaatsak X5036, Stellenbosch, 7599, of faks (021) 808 3723, of stuur per e-pos aan reinetf@sun.ac.za met 'n cc aan hjulies@sun.ac.za
Die navorsingsprojek "Skoolleierskap, -bestuur en -beheer in 'n diverse konteks, vir volhoubare onderwys van gehalte vir almal" deur prof Jan Heystek van die Universiteit Stellenbosch bied 'n nadoktorale genootskap in Onderwysleierskap en -bestuur in Skole. Die doel van die genootskap is om ons begrip van skoolleierskap en -bestuur in die diverse Suid-Afrikaanse skoolkonteks te verbeter. Die genootskap konsentreer bepaald op bestuur en leierskap binne skole se finansiële beperkinge, en is beskikbaar vir minstens 'n jaar.
Aansoekers uit Suid-Afrika of ander lande in die Suider-Afrikaanse Ontwikkelingsgemeenskap (SAOG) sal voorkeur geniet. Indien 'n internasionale aansoeker gekeur word, moet hy/sy aan alle visumvereistes voldoen en op eie onkoste om die toepaslike visum aansoek doen. Aansoekers moet oor 'n PhD-graad in Onderwysleierskap, -bestuur en -beheer beskik. Die suksesvolle kandidaat moes sy/haar PhD binne die afgelope vyf jaar voltooi het. Die pos vereis 'n uitstekende nagraadse studiegeskiedenis en goeie analitiese en navorsingsvaardighede.
Aansoeke moet 'n volledige CV en, waar toepaslik, alle akademiese publikasies, byvoorbeeld artikels, insluit.
Vir verdere inligting, skakel asseblief met prof Jan Heystek by heystek@sun.ac.za.
Aansoeke sal nagegaan word sodra dit ontvang word. Hierdie proses sal voortduur totdat die pos gevul word. Ons behou ook die reg om geen aanstelling te maak nie.
'n Span studente van die Universiteit Stellenbosch het hul slag as rekenaarwetenskaplikes gewys toe hulle vir die wêreldeindstryd van die Association for Computing Machinery (ACM) se International Collegiate Programming Contest in Egipte volgende jaar gekwalifiseer het.
Die ACM ICP-wêreldeindstryd, bekend as die "The Battle of the Brains", het die wêreld se 100 topuniversiteitspanne uitgedaag om oop standaardtegnologie te gebruik om sagteware te ontwerp wat werklike probleme oplos. Die inisiatief word deur IBM geborg.
Die Stellenbosch-span, bestaande uit Ralf Kistner en Dirk-B Coetzee, albei vierdejaarstudente in elektriese en elektroniese ingenieurswese, en Francois Conradie, 'n eerstejaarstudent in aktuariële wetenskap, sal Afrika suid van die Sahara by die wêreldeindstryd in Sharm-el-sheikh, Egipte, in Maart 2011 verteenwoordig.
Volgens prof Konrad Scheffler van die Afdeling Rekenaarwetenskap in die
Departement Wiskundige Wetenskappe was die span se prestasie by die streekseindstryd nogal merkwaardig, aangesien hulle sonder een van hul spanmaats moes meeding. Weens ongesteldheid kon Dirk-B nie aan die plaaslike kompetisie deelneem nie.
"Dit is baie indrukwekkend dat Francois en Ralf sonder die volledige span daarin kon slaag om vir die wêreldeindstryd te kwalifiseer," sê prof Scheffler, wat die vier US-spanne na die streekseindstryd in Kaapstad vergesel het.
Dit is die eerste keer in nege jaar wat die Universiteit van Kaapstad (UK) nie die streekskompetisie gewen het nie. Hierdie jaar was dit weer naelskraap, met UK wat vier van die eerste ses posisies in die streek behaal het.
Die top-US-span was die eerste van twee groepe wat al sewe probleme kon oplos. Die ander US-spanne het egter nie teleurgestel nie, en almal het ten minste drie probleme opgelos. Hierdie spanne het 4de, 11de en 21ste plek gekry onder 83 spanne.
Prof Scheffler was beïndruk daardeur dat drie van die vier Matie-spanne 'n probleem kon oplos wat 'n ietwat wanordelike numeriese evaluering van 'n roete-integraal behels het – iets wat hy as heel ingewikkeld beskou.
By die wêreldeindstryd sal elke span van drie studente binne vyf uur 'n hand vol probleme van verskeie moeilikheidsgrade moet oplos. Die kompetisie se probleme sal gegrond wees op werklike probleme, soos om programme te ontwikkel wat sal voorspel waar reënwater van tsoenami's en orkane sal opgaar.
Die belang van volhoubare ontwikkeling is beklemtoon by 'n onthaal wat die Universiteit Stellenbosch (US) op Woensdagaand 24 November 2010 vir die Verenigde Nasies-omgewingsprogram (UNEP) se Internasionale Paneel oor Volhoubare Hulpbronbestuur aangebied het. "Ons gaan 'n rampspoedige toekoms tegemoet as almal op aarde teen dieselfde tempo as die ontwikkelde wêreld hulpbronne gebruik. Europa, Amerika en Japan se ekonomieë is uiters verkwistend," het prof Ernst von Weizsäcker, die medevoorsitter van die Paneel, in sy toespraak gesê.
In aansluiting by 'n punt wat prof Mark Swilling van die US se Skool vir Publieke Leierskap vroeër die dag geopper het, het prof Von Weizsäcker gesê: "Ons moet welvaart en hulpbrongebruik van mekaar ontkoppel."
Prof Swilling is Direkteur van die Volhoubaarheidsinstituut buite Stellenbosch, waar die Paneel vandeesweek sy eerste byeenkoms op Afrikabodem gehad het. Die Paneel is in 2007 gestig, met prof Swilling as een van die deskundige lede.
In sy toespraak het prof Russel Botman, Rektor en Visekanselier van die US, gesê die Universiteit steun die werk van die Paneel. Volhoubaarheid is een van die oogmerke van die US se HOOP Projek, 'n inisiatief om die Universiteit se wetenskaplike kundigheid tot voordeel van die samelewing aan te wend.
"Suid-Afrika se ekonomie moet sy hulpbron- en energie-intensiewe aard te bowe kom. Nywerheidsontwikkeling is belangrik vir ekonomiese groei, maar nou het ons 'n gulde geleentheid om ook 'n volhoubare omgewing te bevorder," het prof Botman gesê. Hy het voorts verwys na die "toenemende wêreldwye bewustheid van die behoefte aan verantwoordelike hulpbrongebruik".
"By die Universiteit Stellenbosch streef ons na 'n balans tussen die omgewing en nywerheid, en dít kom tot uiting in ons benadering tot volhoubaarheid as 'n universiteit."
"Volhoubaarheid raak ál drie ons kernfunksies – onderrig en leer, navorsing én gemeenskapsinteraksie – sowel as ons steundienste en infrastruktuur," het prof Leopoldt van Huyssteen, die US se Uitvoerende Direkteur: Bedryf en Finansies, gesê ter toeligting van die Universiteit se nuwe DVD oor volhoubaarheid, wat by die onthaal vertoon is.
Prof Von Weizsäcker het die HOOP Projek lof toegeswaai en gesê dit verteenwoordig die soort waagmoedige benadering wat nodig is om 'n volhoubare toekoms te verseker.
"Universiteite bemoei hulself gewoonlik met die wetenskaplike ontleding van feite, die sistematisering daarvan, en die publikasie van die resultate. Feite lê egter by implikasie in die verlede.
"Wat julle met die HOOP Projek doen, is om na die toekoms te kyk – om die toekoms vir die mense van julle land én die wêreld te verbeter. Julle metodologie is anders, in sy geheel meer riskant, maar ek loof julle daarvoor. Ek dink méér instellings moet hierdie benadering volg om goeie wetenskap met hoop vir die samelewing te kombineer," het hy gesê.
Lees prof Russel Botman se toespraak hier.
Kyk na 'n 10 min video hier.
Onderskrif: Prof Ernst von Weizsäcker, Medevoorsitter van die Verenigde Nasies-omgewingsprogram (UNEP) se Internasionale Paneel oor Volhoubare Hulpbronbestuurdie. Foto: Justing Alberts
Omvang van Navorsing: Daar sal van die suksesvolle aansoeker verwag word om navorsing te doen in tersiêre chemie onderrig met die fokus op die effektiwiteit van eerstejaars chemie laboratorium praktika. Die navorsing sal ook behels dat die student 'n effektiewe onderrigmodel vir leer in die eerstejaars chemie laboratorium moet saamstel. Daar sal verder van die suksesvolle kandidaat verwag word om sy/haar navorsing in ten minste een geakkrediteerde joernaal te publiseer.
Vereiste: PhD (moes gegradueer het binne die afgelope vyf jaar) in Chemie.
Aanvang van pligte: 1 Januarie 2011
Navrae: Dr. M Lutz (mlutz@sun.ac.za ) or 021 808 9251
Stuur 'n aansoekbrief saam met 'n verkorte curriculum vitae en 'n lys van publikasies sowel as die name en kontakbesonderhede van ten minste twee referente na dr M. Lutz by mlutz@sun.ac.za of Departement van Chemie en Polimeerwetenskap, Privaatsak XI, Matieland, 7602.
Aansoekers moet hul referente versoek om voor die sluitingsdatum vertroulike verslae direk aan dieselfde adres aan te stuur.